Chrám svätého Mikuláša (Kovačevica)

Chrám svätého Mikuláša () je pravoslávny chrám z prvej polovice 19. storočia v dedine Kovačevica v Blagoevgradskej oblasti v juhozápadnom Bulharsku.
Komplex chrámu, zvonice a chrámovej školy má pridelený štatút kultúrnej pamiatky národného významu.
Lokalita.
Chrám svätého Mikuláša sa nachádza na južnom konci dediny Kovačevica v lokalite známej pod názvom "Elăta" ().
Dejiny.
Výstavba chrámu sa začala v roku 1841, pričom budovu postavili miestni staviteľskí majstri so širokou pomocou miestneho obyvateľstva. Chrám bol dokončený v priebehu roku 1847 a v tom istom roku bol aj vysvätený. V roku 1900 bola pri chráme pristavaná zvonica.
V roku 1973 získala budova štatút kultúrnej pamiatky národného významu.
Charakteristika.
Predstavuje obrodenecký typ chrámovej budovy. Svojou vysokou architektonicko-umeleckou hodnotou je výborným príkladom rozvoja staviteľstva trojloďových bazilikálnych chrámov v prvej polovici 19. storočia na území Bulharska.
Chrám je pomerne masívnej konštrukcie a je čiastočne vkopaný do zeme. Nachádza sa v malom dvore, pričom chrámový areál je zo strany ulice ohradený kamennou stenou. Je postavený z neopracovaných kameňov. Hrúbka stien dosahuje približne jeden meter. Chrám je trojloďovou pseudobazilikou bez kupoly s rozmernou polkruhovou apsidou vo východnej fasáde. Západná fasáda chrámu je omietnutá, zvyšné sú len pokryté vápnom. Pri západnej fasáde budovy sa nachádza vonkajšia galéria. Strecha budovy je sedlová, pokrytá kamennými doskami.
Vnútorné priestranstvo chrámu je rozdelené na tri lode dvomi stĺporadiami po šiestich stĺpoch, ktoré sú postavené na drevenej základni. Vo vrchnej časti sú zakončené hlavicou a spojené sú v rade polkruhovou arkádou. Centrálna loď je vyššia než bočné lode. Vnútorné rozmery naosu sú 19,34 x 11,96 metra. Strop je drevený doskový a zdobený drevorezbou s rôznymi motívmi. Naos a oltárna časť sú široké a dobre osvetlené. V západnej časti chrámu sa nachádza predsieň. Predsieň je oddelená od naosu, drevenými prepážkami, avšak len v priestore bočných lodí. Okrem toho je ohraničená šiestimi kamennými stĺpmi vo vrchnej časti spojených arkádami. V priestore nad predsieňou sa nachádza rozľahlá empora.
Výzdoba.
Mimoriadne cenené sú z dreva vyrezávané časti interiéru ako ikonostas, vladársky trón a ambón. Výzdoba pochádza z rôznych období a je dielom rôznych autorov. 
Ikonostas je doskový zdobený drevorezbou a maľbou. Bočné strany ikonostasu bolo dorobené až v neskoršom období, konkrétne v roku 1861. Cársky rad ikonostasu pozostáva z trinástich ikon. Tieto ikony vytvorili dvaja zografi v priebehu rokov 18481874. Jedným z nich bol miestny ikonopisec Jakov Nikolaj, ktorého dielom sú okrem časti ikon v cárskom rade aj sviatočné a apoštolské ikony zhotovené v roku 1848. Vzácne chrámové ikony sú predovšetkým ikona svätého Juraja na koni a ikona svätého Demetera na koni z roku 1874, ktoré sú dielom Georgiho Stergiuva, významného predstaviteľa banskej umeleckej školy. Okrem ikon vytvorených priamo pre chrám sa v budove nachádzajú aj staršie ikony z 18. storočia. Tieto ikony boli nájdené v ruinách staršieho malého chrámu, ktorý sa kedysi nachádzal na mieste súčasnej budovy. Autorom týchto ikon je trevnenský ikonopisec Dimităr Kojuv.
Zvonica.
Autorom stavby je miestny kovačevický majster Angel Matev. Zvonica bola pri budove chrámu postavená v roku 1900. Nachádza sa pri severovýchodnom rohu budovy chrámu v priestore medzi samotným chrámom a budovou starej chrámovej školy.
Dosahuje výšky 12 metrov. Skladá sa z masívnej kamennej základne a trojdielnej prelamovanej nadstavby.
Vo zvonici sa nachádzajú dva zvony, odliate na mieste, ktoré boli darom od bratov Aleksovovýchvýznamných gornobrodinských majstrov. Na východnú fasádu zvonice bol namontovaný hodinový mechanizmus, ktorý predstavoval prvé hodiny v dedine (mechanizmus sa do súčasnosti nezachoval).
Chrámová škola.
Budova starej chrámovej školy sa nachádza v bezprostrednom susedstve zvonice. Postavená bola pravdepodobne v rovnakom čase ako samotná budova chrámu, prípadne v období bezprostredne potom. Je postavená v tradičnom obrodeneckom štýle, typickom pre domy v Kovačevici. Budova svojimi malými rozmermi zodpovedá dobovej potrebe a neveľkému počtu žiakov v Kovačevici v čase výstavby. Budova je dvojposchodová, pričom celé prízemné poschodie zaberala jedna miestnosť. Na nadzemnom poschodí sa nachádzali dve miestnosti, menšia s ohniskom a väčšia bez ohniska.
Štatút a dôvod pamiatkovej ochrany.
Kategória: kultúrna pamiatka národného významu
Rok vyhlásenia: 1973
Dôvod pamiatkovej ochrany: architektonicko-staviteľská hodnota a umelecká hodnota budovy